Document ID: 32007D0390

KOMISIJAS LĒMUMS
(2007. gada 7. jūnijs)
par datoru atbalstā un informācijas sniegšanas pasākumos ieguldīto izdevumu finansēšanu dzīvnieku veselības un labturības jomā 2007. gadam
(2007/390/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 17., 37. un 37.a pantu,
tā kā:
(1)
TRACES sistēmas izvietošana, pārvaldīšana un uzturēšana, kas paredzēta ar Komisijas 2002. gada 30. decembra Lēmumu 2003/24/EK par integrētas datorizētas veterinārās sistēmas izveidi (2), ir Komisijas atbildības jomā, un tāpēc tai nepieciešams Kopienas finansējums. Kopienas finansiālais atbalsts tiek sniegts saskaņā ar 37.a pantu Padomes Lēmumā 90/424/EEK.
(2)
Paziņošanas sistēma, kas ieviesta, pamatojoties uz Padomes 1982. gada 21. decembra Direktīvu 82/894/EEK par dzīvnieku slimību paziņošanu Kopienā (3) un ar Komisijas 2005. gada 1. marta Lēmumu 2005/176/EK, ar kuru nosaka kodificētas veidlapas un kodus dzīvnieku slimību izziņošanai saskaņā ar Padomes Direktīvu 82/894/EEK (4), ir jāatjaunina, ieviešot vajadzīgos tehniskos uzlabojumus. Kopienas finansiālais atbalsts tiek sniegts saskaņā ar 37. pantu Padomes Lēmumā 90/424/EEK.
(3)
Informācijas politika dzīvnieku veselības un labturības jomās prasa arī sniegt informāciju par tehnikas un zinātnes attīstību šajās jomās. Kopienas finansiālais atbalsts tiek sniegts saskaņā ar 17. pantu Padomes Lēmumā 90/424/EEK.
(4)
Šis lēmums ir finanšu lēmums Padomes 2002. gada 25. jūnija Regulas (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), 75. panta nozīmē un Komisijas 2002. gada 23. decembra Regulas (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (6), 90. panta nozīmē.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
TRACES
Komisijas Lēmumā 2003/24/EK paredzētā TRACES sistēmas izvietošana, pārvaldīšana un uzturēšana ir atļauta par šādām summām un šādiem mērķiem:
-
EUR 560 000 sistēmas izvietošanai,
-
EUR 440 000 loģistikas atbalsta nodrošināšanai, kas vajadzīgs, lai palīdzētu sistēmas lietotājiem,
-
EUR 200 000 tehniskās apkopes nodrošināšanai, kas vajadzīga, lai sistēmu pielāgotu likumdošanas un tehnikas attīstībai,
-
EUR 300 000 vajadzīgo datortehnoloģiju attīstībai.
2. pants
Dzīvnieku slimību izziņošanas sistēma
Lēmumā 2005/176/EK paredzētajai izziņošanas sistēmas atjaunināšanai atļauts izlietot EUR 150 000.
3. pants
Informācijas sniegšana par dzīvnieku veselības un dzīvnieku labturības jautājumiem
Komisijai, lai tā sniegtu informāciju kompetentām iestādēm un iedzīvotājiem par Kopienas tiesību aktiem dzīvnieku veselības un dzīvnieku labturības jautājumos, ir atļauts turpmāk minētajiem mērķiem izlietot šādas summas:
-
EUR 240 000 publikācijām un stratēģijas un informācijas par dzīvnieku veselības jautājumiem izplatīšanai,
-
EUR 130 000 publikācijām un stratēģijas un informācijas par dzīvnieku labturības jautājumiem izplatīšanai.
4. pants
Publiskā iepirkuma procedūra
Līgumslēdzējus izvēlēsies, pamatojoties uz pamatlīgumiem vai pamatojoties uz konkursiem, ko izsludinās 2007. gadā.
Briselē, 2007. gada 7. jūnijā

Labels: 12
2
4
6